Yousee seksdobler din sløve internetforbindelse

Selv om vi danskere er begavet med temmelig gode muligheder for at komme på nettet, er det endnu ikke alle danske husstande, der har adgang til lynhurtigt internet gennem traditionelle bredbåndsforbindelser. Men nu mener Yousee at kunne seksdoble hastigheden for kunder, der har bredbånd via telefonstikket – ved at benytte såkaldt hybrid bredbånd; en teknologi der kombinerer kablerne i jorden med 4G-signalet i luften.

Yousee har testet hybrid bredbånd i 500 danske husstande og resultaterne er så gode, at selskabet nu føler sig klar til at rulle teknologien ud i hele landet. Til stor gavn for dem, der bor ”langt ude” i internet-sammenhæng og det drejer sig ifølge Yousee om 400.000 danske husstande, hvor den gennemsnitlige hastighed i testperioden steg fra 7 Mbit/s til 42 Mbit/s.

– Vi har nu testet hybrid bredbånd i mere end et år, og resultaterne viser, at vi kan løfte hastigheden på kundernes bredbånd markant. Der er selvfølgelig forskel på, hvor meget hurtigere den enkelte kundes bredbånd er blevet, men med udgangspunkt i eksisterende hastigheder på mellem 5 og 10 Mbit har vi i gennemsnit kunne gøre bredbåndsforbindelsen seks gange hurtigere, siger Jacob Mortensen, direktør for YouSee, i en pressemeddelelse.

Kamp om kunderne

De 400.000 husstande er tydeligvis en interessant kundegruppe. Forleden kunne vi fortælle, at den tidligere Fullrate-stifter, Peter Mægbæk, vil levere lynhurtigt bredbånd til samme kundegruppe via firmaet Fastspeed.

Nyt modem kræves

For at kunne udnytte den nye type bredbånd kræves et nyt modem, der kan finde ud af at kombinere DSL med 4G. Yousee satte produktet til salg i går, mandag, og det er muligt at vælge mellem tre abonnementer:

20-25 Mbit (349 kr mnd.)

20-50 Mbit (369 kr mnd.)

50-100 Mbit (399 kr mnd)

Du kan læse mere om Yousees hybride bredbånd hos selskabet.

Yousee seksdobler din sløve internetforbindelse